钦定古今图书集成/历象汇编/乾象典/第031卷 > 《日月如合璧赋》〈以应候不差如璧之合为韵〉唐·韦展
## 钦定古今图书集成/历象汇编/乾象典/第031卷 > 《日月如合璧赋》〈以应候不差如璧之合为韵〉唐·韦展

国家纂弘天统，绍启王迹，猎英华于百代，漱芳润于
《六籍》。于是阐睿历于畴人，镜元象之冰释，察运行之
盈缩，见分度之损益。五星同舍，状自叶于连珠；两曜
集晨，候不𠍴于合璧。是知阴阳卷舒，日月居诸，时会
而乍离乍合，顺行而匪疾匪徐，征于颛顼之法，考以
轩辕之书，百灵以之肃若，四海由其晏如。惟上元之
岁，时和气茂；惟南至之辰，日月来就。望乌兔之交集，
瞻斗牛而既觏。璧惟圆制，象其圆正之形；玉以贞称，
表此贞明之候。可以袭承天意，可以敬授人时。观台
之瑞斯验，冯相之言不欺，方见仲尼，无得而逾矣。乃
知潘夏，何足以当之？临楚山岂和氏而能识，入秦野
非相如之见持。且夫日者尊而有常，月者谦而不杂。
每有德而昭感，必效灵而允答。分则列照于三无，聚
则和光于六合。徒观夫炳焕可嘉，毫厘靡差。珥作如
虹之气，波为旁达之华。映彼仙娥，有似夫佩而比德；
吐兹王字，更疑乎瑜不掩瑕。然则天垂象兮至明，历
为功兮可久。重之斯实理本，轻之则为乱首。是以尧
之分命，《典诰》高其能然鲁也失官，《春秋》贬其诚不。吾
君之所惩劝，将永代而遵守。顾惟愚懵，窃睹嘉应。钩
深索隐，虽无瞽史之才；颂德歌功，敢借诗人之兴。